Document ID: 31976L0760

31976L0760
L 262/85
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 27 юли 1976 година
за сближаване на законодателствата на държавите-членки по отношение на устройствата за осветяване на задната регистрационна табела на моторните превозни средства и на техните ремаркета
(76/760/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност, и в частност член 100 от него,
като взе предвид предложението на Комисията,
като взе предвид становището на Асамблеята (1),
като взе предвид становището на Икономическия и социален комитет (2),
като има предвид, че техническите изисквания, на които трябва да отговарят моторните превозни средства по силата на националните законодателства, се отнасят, наред с другото, до устройствата за осветяване на задната регистрационна табела;
като има предвид, че в отделните държави-членки тези изисквания са различни; като има предвид, че поради това е необходимо всички държави-членки да приемат еднакви изисквания или като допълнение, или на мястото на съществуващата нормативна уредба в частност с оглед процедурата за типово одобрение на ЕИО, която е предмет на Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторните превозни средства и на техните ремаркета (3), да може да се прилага за всеки тип превозно средство;
като има предвид, че с Директива 76/756/ЕИО (4) Съветът прие общите изисквания относно инсталирането на светлинни и светлинно-сигнални устройства на моторните превозни средства и на техните ремаркета;
като има предвид, че посредством хармонизирана процедура за типово одобрение на лампи за осветяване на задната регистрационна табела всяка държава-членка е в състояние да установява съблюдаването на общите конструктивни и изпитвателни изисквания и да уведомява останалите държави-членки за направената констатация, като изпраща копие от сертификата за типово одобрение за компонент, установено за всеки тип устройство за осветяване на задна регистрационна табела; като има предвид, че полагането на знак за типово одобрение на ЕИО за компонент върху всички устройства, произведени в съответствие с одобрения тип, води до отпадане на техническия контрол на тези устройства в останалите държави-членки;
като има предвид, че е желателно да се отчитат някои технически изисквания, приети от Икономическата комисия на ООН за Европа в Регламент № 4 („Единни изисквания за одобряване на устройствата за осветяване на задната регистрационна табела на моторните превозни средства (с изключение на мотоциклетите) и на техните ремаркета“) (5), приложен към Споразумението от 20 март 1958 г. за приемане на единни условия за одобряване и взаимно признаване на одобрението на оборудване и на части на моторни превозни средства;
като има предвид, че сближаването на националните законодателства по отношение на моторните превозни средства включва взаимно признаване между държавите-членки на проверките, извършени от тях на базата на общи изисквания,
ПРИЕ НАСТОЯЩАТА ДИРЕКТИВА:
Член 1
1. Всяка държава-членка издава типово одобрение на ЕИО за компонент за всеки тип устройство за осветяване на задната регистрационна табела, ако той отговаря на конструктивните и изпитвателните изисквания, предвидени в приложения 0, I, III и IV.
2. Държавата-членка, която е издала типовото одобрение на ЕИО за компонент, приема необходимите мерки, за да следи, доколкото това е необходимо, съответствието на производството с одобрения тип, при нужда в сътрудничество с компетентните органи на останалите държави-членки. Това следене се ограничава до проверки на място.
Член 2
Държавите-членки определят на производителя или на неговия упълномощен представител знак за типово одобрение на ЕИО за компонент, съответстващ на образците, посочени в приложение I, за всеки тип устройство за осветяване на задната регистрационна табела, който те одобряват по силата на член 1.
Държавите-членки приемат всички необходими разпоредби, за да предотвратят използването на знаци, които могат да предизвикат объркване между устройствата за осветяване на задната регистрационна табела, чийто тип е одобрен по силата на член 1, и други устройства.
Член 3
1. Държавите-членки не могат да забраняват пускането на пазара на устройства за осветяване на задната регистрационна табела на основания, свързани с тяхната конструкция или функциониране, ако те носят знака за типово одобрение на ЕИО за компонент.
2. Въпреки това, държава-членка може да забрани пускането на пазара на устройства за осветяване на задната регистрационна табела, носещи знака за типово одобрение на ЕИО за компонент, които системно не съответстват на одобрения тип.
Тази държава-членка незабавно уведомява останалите държави-членки и Комисията за приетите мерки, като посочва мотивите за своето решение.
Член 4
Компетентните органи на всяка държава-членка в срок от един месец изпращат на тези на останалите държави-членки копие от сертификатите за типово одобрение за компонент, чийто образец е даден в Приложение II, установени за всеки тип устройство за осветяване на задната регистрационна табела, който те одобряват или отказват да одобрят.
Член 5
1. Ако държавата-членка, която е издала типовото одобрение на ЕИО за компонент, установи, че определен брой устройства за осветяване на задната регистрационна табела, носещи същия знак за типово одобрение на ЕИО за компонент, не съответстват на типа, който тя е одобрила, тя взема необходимите мерки, с които да гарантира съответствието на производството с одобрения тип. Компетентните органи на тази държава уведомяват тези на останалите държави-членки за взетите мерки, които могат да стигнат до отнемане на типовото одобрение на ЕИО за компонент, когато несъответствието е системно. Споменатите органи вземат същите мерки, ако са уведомени от компетентните органи на друга държава-членка за наличието на такова неспазване на съответствието.
2. Компетентните органи на държавите-членки се информират взаимно в срок от един месец за отнемането на издадено типово одобрение на ЕИО за компонент, както и за мотивите, обосноваващи тази мярка.
Член 6
Всяко решение за отказ или за отнеме на типово одобрение, или за забрана за пускане на пазара или за употреба, взето по силата на разпоредбите, приети в изпълнение на настоящата директива, съдържа подробни мотиви. То се съобщава на заинтересованата страна, като се посочват средства за правна защита, с които разполага съгласно действащото законодателство в държавите-членки, и сроковете, в които могат да се упражнят тези средства за правна защита.
Член 7
Държавите-членки не могат да отказват да издават типово одобрение на ЕИО за компонент, нито национално типово одобрение за превозно средство на основания, свързани с устройствата за осветяване на задната регистрационна табела, ако същите носят знака за типово одобрение на ЕИО за компонент и ако те са монтирани в съответствие с изискванията, определени в Директива 76/756/ЕИО.
Член 8
Държавите-членки не могат да отказват или да забраняват продажбата, регистрацията, въвеждането в експлоатация или употребата на превозно средство на основания, свързани с устройствата за осветяване на задната регистрационна табела, ако същите носят знака за типово одобрение на ЕИО за компонент и ако те са монтирани в съответствие с изискванията, определени в Директива 76/756/ЕИО.
Член 9
По смисъла на настоящата директива „превозно средство“ е всяко моторно превозно средство, предназначено за движение по пътищата, със или без каросерия, което има най-малко четири колела и максимална проектна скорост над 25 км/час, както и неговите ремаркета, с изключение на релсовите превозни средства, селскостопанските машини и трактори, както и строителната техника.
Член 10
Измененията, които са необходими за привеждане в съответствие с техническия прогрес на изискванията на приложенията, се приемат в съответствие с процедурата, предвидена в член 13 от Директива 70/156/ЕИО.
Член 11
1. Държавите-членки приемат и обнародват необходимите разпоредбите, за да се съобразят с настоящата директива преди 1 юли 1977 г., и незабавно уведомяват Комисията за това. Те прилагат тези разпоредби най-късно от 1 октомври 1977 година.
2. След като бъде нотифицирана настоящата директива, държавите-членки следят да уведомят своевременно Комисията, за да може същата да представи забележките си по всеки проект за законови, подзаконови или административни разпоредби, които те възнамеряват да приемат в областта, уредена с настоящата директива.
Член 12
Адресати на настоящата директива са държавите-членки.
Съставено в Брюксел на 27 юли 1976 година.

Labels: 8
3
15